## El 22é Festival de Jazz de Peníscola reunix prop de 2.000 espectadors

*** Els concerts en el Palau de Congressos incrementen el seu públic un 75 % respecte a l’edició anterior
* Les tres propostes gratuïtes en la plaça de Santa Maria conciten l’interés de prop de mil espectadors**

El 22é Festival de Jazz de Peníscola, celebrat del 2 al 6 de juliol, ha conclòs amb unes xifres de públic pròximes als 2.000 espectadors, que representen un increment del 75 % respecte a l’edició anterior.

En els cinc espectacles que han tingut lloc en el Palau de Congressos de Peníscola s’han registrat 800 espectadors en conjunt, amb els concerts d’Alexey León’s Continental Quintet i el de la nord-americana Champian Fulton com les propostes amb més èxit de públic.

En esta edició, a més, la programació del festival ha incorporat tres espectacles gratuïts en la plaça de Santa Maria, que han obtingut un gran acolliment per part del públic, amb una estimació d’assistents de més de mil persones en total.

D’esta manera, el Festival Internacional de Jazz de Peníscola conclou la seua edició número 22 amb una trajectòria consolidada que consagra el festival com una referència dins dels circuits jazzístics i una proposta musical coherent i de qualitat que combina el talent local amb les figures internacionals més reconegudes.

Un dels objectius del festival és ampliar el públic més enllà dels oients més fidels, una fita possible en gran part gràcies a les propostes amb accés lliure que en esta edició han acostat el *jazz* als carrers de Peníscola.

Fecha: 09/07/2025